
BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON

OPĆINSKI SUD U ŽIVINICAMA

Broj: 33 0 K 104925 25 K

Živinice, 05.12.2025. godine 

 


U IME FEDERACIJE BOSNE I HERCEGOVINE

Općinski sud u Živinicama, sudija Adis Poljić, uz učestvovanje zapisničara Samre Salkić, u krivičnom predmetu protiv optuženog A.H., zbog produženog krivičnog djela – Ugrožavanje sigurnosti – iz člana 183 stav 2 Krivičnog zakona Federacije Bosne i Hercegovine (Službene novine FBiH, br. 36/03, 37/03, 21/04, 69/04, 18/05, 42/10, 42/11, 59/14, 76/14, 46/16, 75/17 i 31/23- KZ FBiH), u sticaju sa produženim krivičnim djelom – Posjedovanje i omogućavanje uživanja opojnih droga – iz člana 239 stav 3 KZ FBiH, sve u vezi sa članom 54 i 55 istog Zakona, po optužnici Kantonalnog tužilaštva Tuzlanskog kantona, broj T03 0 KT 0127329 25 od 17.10.2025. godine, nakon održanog ročišta za razmatranje izjave o priznaju krivice dana 05.12.2025. godine, u prisustvu optuženog A.H., njegovog branioca Zlatka Šahinovića, advokata iz Živinica, i tužioca Kantonalnog tužilaštva Tuzlanskog kantona (KT TK) Saše Erakovića, donio je, a dana 05.12.2025. godine u prisustvu istih lica, javno objavio 

P R E S U D U

OPTUŽENI: 
A.H., sin M. i majke H. djevojačko K., rođen ... godine u T., nastanjen u mjestu D.G., Ž., pismen za završenom srednjom školom, po zanimanju carinski službenik, Bošnjak, državljanin BIH, dobrog imovnog stanja, zaposlen, razveden, otac jednog mldb. djeteta, JMB: ..., do sada neosuđivan, lišen slobode dana 03.08.2025. godine u 22.00 sati i nalazi se u pritvoru, 

KRIV JE

ŠTO JE:

1.  U vremenskom periodu od aprila mjeseca 2024. godine do avgusta 2025. godine, u Živinicama, svjestan da ugrožava sigurnost više osoba ozbiljnim prijetnjama da će napasti na njihov život i tijelo i na taj način kod njih izazvati strah i uznemirenje, što je i htio, u vezi sa viđanjem mldb. zajedničkog sina Mldb.1 bivšoj supruzi L.B., njenom ocu E.B. i majci F.B. u neposrednim kontaktima i SMS porukama upućivao ozbiljne prijetnje, pa je tako dana 26.04.2024. godine,  u  SMS porukama sa broja mobitela ... poručivao bivšoj supruzi L.B. na broj mobitela ... „Jebem i tebe i Alaha, Jebem ti mater u pičku, Sedef smrti ti sihr bio, Kad je govorilo da se i O. na smrt pravi, truhnut češ“, a zatim dana 28.08.2024. godine,  u telefonskom razgovoru L.B. rekao da će je prepoloviti na pola, a ukoliko bude živjela sa nekim drugim da će ubiti  i nju i dijete i drugog čovjeka , dok je E.B.  rekao da će njega i njegovu kćerku objesiti za džamiju i zaklati ih,  a zatim u  audio poruci poručio bivšoj supruzi L.B. „najbolje rješenje za dijete je tvoja smrt, ti si nesorta i smeće, ne zaslužuješ dijete, ja ću te strpati u bijele košulje, poubijati vas sve, ogulit ću vam glave i razbacati po šumi da vas životinje pojedu“, da bi dana 03. 08. 2025. godine, u C., pred porodičnom kućom bivše supruge zaprijetio E.B. riječima: „Vidjet ćete vi ko sam ja Ukopat ću vas ovdje, na ovom mjestu“, pokazujući rukom na zemlju ispred kuće, nakon čega je u Policijskoj stanici Živinice dežurnom službeniku usmeno prijavio L.B. i E.B. zbog nekorektnog ponašanja tog dana, nakon čega je istog dana oko 19.00 sati od policijskih službenika u PS Živinice, koji su postupali povodom prethodno podnesene usmene prijave u vezi verbalnog sukoba, zatražio da mu oni dovedu mldb. sina iz K., a ukoliko to ne učine on će otići kući po pušku i sve okončati sa smrtnim ishodom, ali, ovaj put će se znati zašto, a ne kao što se završilo u Gradačcu, aludirajući na ubistva koja je učinio N.S., kada je ostao nepoznat razlog ubistva, čime je ugrozio sigurnost više osoba, što je kod oštećenih L.B., F.B. i E.B., nakon što su obaviješteni i o izrečenim prijetnjama u PS Živinice, izazvalo strah i uznemirenje od smrti i osjećaj ugrožene lične sigurnosti,

dakle, ozbiljnom prijetnjom da će napasti na život i tijelo ugrozio sigurnost više osoba i  izazvao uznemirenje građana.

2.  Dana 28.06.2024. godine, u Kladnju, u mjestu  Stupari protivno članu 4 stav 1 i članu 20 stav 2 Zakona o sprečavanju i suzbijanju zloupotrebe opojnih droga (Službeni glasnik BiH, broj 8/06 od 07.02.2006. godine),  iako je bio svjestan i znao da se radi o psihotropnoj tvari i da je neovlašteno posjedovanje iste zabranjeno, što je i htio, kod sebe neovlašteno posjedovao 0,353 grama praškaste materije bijele boje upakovane u foliju od kinder čokoladice, a koja praškasta materija sadrži psihotropnu tvar Amfetamin, a Amfetamin je Listom opojnih droga, psihotropnih tvari, biljaka iz kojih se može dobiti opojna droga i prekursora proglašen za psihotropnu tvar i zaveden u Tabeli II-2 Liste psihotropnih tvari pod rednim brojem 1 (Službeni glasnik BiH, broj 8/06 od 07.02.2006. godine),

dakle, neovlašteno posjedovao opojnu drogu.

3. Dana 04.11.2024. godine, u Živinicama, u mjestu Dubrave Gornje, protivno članu 4 stav 1 i članu 20 stav 2 Zakona o sprečavanju i suzbijanju zloupotrebe opojnih droga (Službeni glasnik BiH, broj 8/06 od 07.02.2006. godine),  iako je bio svjestan i znao da se radi o psihotropnoj tvari i da je neovlašteno posjedovanje iste zabranjeno, što je i htio, kod sebe neovlašteno posjedovao 0,753 (0,051+0,037+0,368+0,297) grama praškaste materije bijele boje upakovane u četiri pvc folije a potom u jednu zajedničku pvc foliju i 0,304 grama praškaste materije bijele boje upakovane u foliju od kinder čokoladice, a koje praškaste materije iz svih pakovanja u sebi sadrže psihotropnu tvar Amfetamin, a Amfetamin je Listom opojnih droga, psihotropnih tvari, biljaka iz kojih se može dobiti opojna droga i prekursora proglašen za psihotropnu tvar i zaveden u Tabeli II-2 Liste psihotropnih tvari pod rednim brojem 1 (Službeni glasnik BiH, broj 8/06 od 07.02.2006. godine),

dakle, neovlašteno posjedovao opojnu drogu. 

Čime je učinio produženo krivično djelo – Ugrožavanje sigurnosti – iz člana 183 stav 2 KZ FBiH (tačka 1), u sticaju sa produženim krivičnim djelom – Posjedovanje i omogućavanje uživanja opojnih droga – iz člana 239 stav 3 KZ FBiH (tačke 2 i 3 ), sve u vezi sa članom 54 i 55 istog Zakona,
pa sud optuženom A.H. za:

- produženo krivično djelo – Ugrožavanje sigurnosti – iz člana 183 stav 2 KZ FBiH (tačka 1) uz primjenu navedene zakonske odredbe i uz primjenu odredaba članova 42, 43 i 49 KZ FBiH i člana  300 ZKP FBiH, utvrđuje kaznu zatvora u trajanju od 10 (deset) mjeseci,

- produženo krivično djelo – Posjedovanje i omogućavanje uživanja opojnih droga – iz člana 239 stav 3 KZ FBiH (tačke 2 i 3) uz primjenu navedene zakonske odredbe i uz primjenu odredbe člana 42, 43 i 49 KZ FBiH i člana 300 Zakona o krivičnom postupku FBiH (Službene novine FBiH, br. 35/03, 37/03, 56/03, 78/04, 28/05, 55/06, 27/07, 53/07, 9/09, 12/10, 8/13, 59/14 i 74/20 - ZKP FBiH), utvrđuje kaznu zatvora u trajanju od 3 (tri) mjeseca,

nakon čega optuženom sud na osnovu člana 54 stav 2 tačka b)  KZ FBiH izriče

JEDINSTVENU KAZNU ZATVORA U TRAJANJU OD

1 (JEDNE) GODINE.

Na osnovu odredbe člana 57 stav 1 KZ FBiH, u izrečenu kaznu zatvora optuženom se uračunava vrijeme od 03.08.2025. godine od 22,00 sati - vrijeme lišenja slobode i vrijeme provedeno u pritvoru.

Na osnovu odredbe člana 202 stav 4 ZKP FBiH optuženi se oslobađa obaveze plaćanja troškova krivičnog postupka i sudskog paušala.

Na osnovu odredbe člana 239 stav 4 KZ FBiH od optuženog A.H. se oduzima: 0,333 grama praškaste materije bijele boje, 0,673 (0,031+0,017+0,348+0,277) grama praškaste materije i 0,284 grama praškaste materije bijele boje.

Na osnovu odredbe člana 212 stav 3 ZKP FBiH oštećeni L.B., E.B. i F.B., se radi ostvarivanja imovinsko-pravnog zahtjeva u cijelosti upućuju na parnični postupak.

O b r a z l o ž e n je

KT TK podnijelo je 22.10.2025. godine optužnicu broj T03 0 KT 0127329 25 od 17.10.2025. godine protiv optuženog A.H. zbog produženog krivičnog djela – Ugrožavanje sigurnosti – iz člana 183. stav 2. KZ FBiH (tačka 1.), u sticaju sa produženim krivičnim djelom – Posjedovanje i omogućavanje uživanja opojnih droga – iz člana 239. stav 3. KZ FBiH (tačka 2. i 3.), sve u vezi sa članom 54. i 55. istog Zakona. Optužnica je potvrđena od strane sudije za prethodno saslušanje dana 17.10.2025. godine.
Optuženi je na ročištu radi izjašnjenja o krivici priznao krivicu za predmetna krivična djela.
Pored priznanja optuženog, izvršen je uvid i čitanje u materijalne dokaze optužbe i to u: rješenje Općinskog suda Živinice broj: 33 0 Pr 100542 24 Zm od 29.08.2024. godine kojim se izriču zaštitne mjere A.H., naredba za psihijatrijsko vještačenje KTTK  od dana 25.08. 2025. godine, prijavu o događaju broj 3482  PS Živinice od 03.08.2025. godine, odobrenje za otvaranje i pregled privremeno oduzetih predmeta, KTTK 12.08.2025. godine, zapisnik o otvaranju i pregledu privremeno oduzetih predmeta CD-a broj 08-06/9-1-03.3-380/25 PU Živinice od od 19.08.2025. godine sa Fotodokumentacijom i DVD – CD zapakovan u bijelu kovertu, zapisnik o dobrovoljnoj predaji predmeta broj 08-06/9-1-257/25 PU Živinice od 19.08.2025. godine, potvrda o privremenom oduzimanju predmeta broj 08-06/9-1-257/25 PU Živinice od 19.08.2025. godine, fotodokumentacija poruka sa društvene mreže Viber, PU Živinice od 19.08.2025. godine, potvrda o vraćanju privremeno oduzetih predmeta broj 08-06/9-1-257/25 od 19.08.2025. godine, odobrenje KTTK od 26.11.2024. godine, naredba Općinski sud u Živinicama broj 33 0 K 101734 24 Kpp od 09.12.2024. godine, dopis BH Telecom  sa listingom poziva od dana 13.12.2024. godine, sa CD-om, ispisima poziva i sms poruka, analiza PU Živinice od dana 09.01.2025. godine, odobrenje KTTK od 26.08.2025. godine, naredba Općinski sud u Živinicama broj 33 0 K 105157 25 Kpp od 01.09.2025.godine, izvještaj o realizaciji naredbe PU Živinice od dana 02.10.2025. godine, dopis HT Eronet sa listingom poziva od dana 16.12.2024. godine, dopis Mtel a.d. Banja Luka sa listingom poziva od dana 16.12.2024.godine, dva CD-a, analiza PU Živinice od dana 13.10.2025. godine, nalaz i mišljenje vještaka Neuropsihijatra Vjekoslava Kovačevića od dana 30.09.2025. godine, zapisnik o ispitivanju osumnjičenog u Kantonalnom tužilaštvu Tuzlanskog kantona broj: T03 0 KT 127329 25 od 17.10.2025. godine, zapisnik o ispitivanju osumnjičenog u Kantonalnom tužilaštvu Tuzlanskog kantona broj: T03 0 KT 127329 25 od 05.08.2025. godine, zapisnik o ispitivanju osumnjičenog A.H. PU Živinice OKP, broj: 08-06/9-1-512/25 od 07.05.2025. godine, zapisnik o ispitivanju osumnjičenog A.H. PU Živinice OKP, broj: 08-06/9-1-511/25 od 07.05.2025. godine, zapisnik o saslušanju svjedoka  L.B.  PU, OKP broj: 08-06/9-1-974/25 od 04.08.2025 godine, zapisnik o saslušanju svjedoka L.B., PU Živinice od 19.08.2025 godine, zapisnik o saslušanju svjedoka L.H., PU Živinice od 30.04.2024 godine, zapisnik o saslušanju svjedoka L.H. PU Živinice broj: 08-06/1-1083/24 od 29.08.2024, godine, zapisnik o saslušanju svjedoka  F.H. OKP  PU Živinice broj: 08-06/9-1-975/25 od 04.08.2025. godine, zapisnik o saslušanju svjedoka F.B., PU Živinice od 19.08.2025 godine, zapisnik o saslušanju svjedoka  E.B. OKP  PU Živinice broj: 08-06/9-1-969/25 od 04.08.2025 godine, zapisnik o saslušanju svjedoka  N.R.  OKP  PU Živinice broj: 08-06/9-1-365/25 od 04.08.2025 godine, zapisnik o saslušanju svjedoka  J.M. OKP  PU Živinice broj: 08-06/9-1-362/25 od 03.08.2025 godine, zapisnik o saslušanju svjedoka  E.M. OKP  PU Živinice broj: 08-06/9-1-367/25 od 04.08.2025 godine,, zapisnik o saslušanju svjedoka OKP PU Živinice E.K. od 20.08.2025. godine, zapisnik o oduzimanju slobode  PU, PS Živinice broj: 08-06/9-2-232/25 od 03.08.2025. godine, zapisnik o predaji lica  PU Živinice broj: 08-06/9-2-232/25 od 04.08.2025. godine, naredba o preuzimanju lica KTTK od dana 04.08.2025. godine, rješenje KTTK, broj: T03 0 KTA 0119152 24 od 21.02.2025. godine o isplati troškova vještaku kriminalističke struke Hajdarević Šahinu, rješenje KTTK, broj: T03 0 KTA 0121683 24 od 13.03.2025. godine o isplati troškova vještaku kriminalističke struke Hajdarević Šahinu, rješenje KTTK, broj: T03 0 KT 0127329  25 od 17.10.2025. godine o isplati troškova vještaku Vjekoslav Kovačević, izvod iz kaznene evidencije na ime optuženog A.H., PU Tuzla OKP od 04.08.2025.godine.

Nakon uvida u dokaze optužbe, sud je utvrdio da je priznanje optuženog potpuno i u skladu sa dokazima optužbe dato dobrovoljno, svjesno, sa razumijevanjem, a nakon što je optuženi upoznat sa posljedicama vezano za imovinskopravni zahtjev i troškove postupka.
Naime, iz analize iskaza svjedokinje L.B., datog na zapisnik od 04.08.2025. godine, proizilazi da je ista sa optuženim bila u braku od 09.03.2021. godine do 25.07.2023. godine kada su se razveli, da su u braku 03.10.2021. godine dobili sina Mldb.1, koji je presudom o razvodu povjeren njoj na dalju brigu, odgoj i roditeljsko staranje a da je A.H. dobio pravo da svaki vikend i svaki utorak održava kontakte sa djetetom. Poslije određenog vremena, a u vezi sa preuzimanjem i predajom zajedničkog djeteta dolazilo je  do konflikata. Suprug joj je u tim prilikama upućivao teške uvrede i prijetnje, govoreći joj: „najbolje rješenje za dijete je tvoja smrt, ti si nesorta i smeće, ne zaslužuješ dijete, ja ću te strpati u bijele košulje, poubijati vas sve i razbacati po šumi da vas životinje pojedu, ogulit ću vam glave“.  Te prijetnje i uvrede i kletve odnosile su se i na njenog oca, majku i sestru.  Dana 01.08.2025. godine, iako je bilo dogovoreno da će po sina doći u 17,30 sati došao je tek oko 18,20 sati. Tim povodom mu je rekla da drugi put javi telefonom da ona ne čeka na cesti, a on je uzvratio „idi u MUP prijavi me, jebem vam mater svima“. Inače, ističe da svakodnevno prima prijeteće poruke od A.H. u kojima govori da će ubiti nju i njene roditelje jer su oni krivi što dijete ne živi sa njim, što je ona prijavljivala policiji u više navrata, čak je davala i izjavu povodom toga. Policiji je predala dobrovoljno CD nosač na kojem su zabilježene poruke, glasovne poruke koje je A.H. slao sa broja njegove majke H. na broj svjedokinjine majke F.B. u kojim porukama je govorio da će im odrubiti glave. Također je istakla da se osjeća ugroženo i da se plaši za svoj život i život njenog oca i majke, a naročito nakon što je od policije čula kakve je prijetnje njima upućivao u policiji, iz čega zaključuje da se optuženi nikoga ne boji. 

Svjedokinja L.B. tada H. je na zapisnik od 29.08.2024. godine izjavila  da je istog dana oko 18,00 sati  na svoj broj: ... dobila poziv od bivšeg supruga A.H. koji joj je rekao da treba riješiti problem sa njegovom majkom ili će svjedokinju „prepoloviti na pola“ zaklinjući se Bogom, da bi joj nakon toga preko vibera poslao poruku:“ prepolovit ću te, imaš roka pola sata“. Potom  nakon izvjesnog vremena iznova joj poslao viber poruku  u kojoj joj poručuje da je ne može zaštiti MUP TK i da ga prijavljuje koliko hoće, kao i da je službenicima policije rekao da ukoliko njihov sin Mldb.1 bude živio sa nekim drugim čovjekom on će ubiti i nju i dijete i tog drugog čovjeka. Dalje navodi da je njenom ocu E.B. A.H. rekao da će ih oboje objesiti za džamiju i da će ih zaklati, ako ih već Srbi nisu zaklali i da će ih vratiti s brda odakle su došli“, a svjedokinji  je rekao da neće imati šta ukopati jer će njene kosti razbaciti po šumi nakon što je ubije.

Iz rješenja Općinskog suda u Živinicama broj 33 0 Pr 100542 24 Zm od 29.08.2024. godine proizlazi da su A.H. kao nasilnoj osobi  izrečene zaštitne mjere zabrane približavanje žrtvi nasilja u porodici i zabrana uznemiravanja i uhođenju osobe izložene nasilju, zbog toga što je dana 28.08.2024 godine bivšoj supruzi L.H. zaprijetio riječima „ ubit ću te i objesit ću te na džamiju, raskomadat ću te kad budeš otišla u džamiju, ti si kurva i imaš pet mušakaraca džabe ćeš me prijaviti jebeš policiju, kakva policija, oni  meni ne mogu ništa, a tebe ću ubiti“. 

Svjedok E.B., otac L.B., je u svojoj izjavi istakao da su nakon razvoda njegove kćerke L.B. nastali problemi kada bi A.H. dolazio po njegovog unuka. Vozilom je znao divljati po ulici, a psovke upućuje i njegovoj kćerki, njegovoj supruzi F.B. i njemu. Također navodi da A.H., nije vrijeđao samo njega, njegovu kćerku i suprugu, nego i komšije o čemu mogu posvjedočiti F.K., M.S. i M.K. Dana 03.08.2025. godine, upozorio je A.H. da ne psuje komšije i da ne divlja , a A.H. mu je uzvratio riječima: „Vidjet ćete vi ko sam ja“ Ukopat ću vas ovdje, na ovom mjestu! Pri tome je rukom pokazao na zemlju ispred kuće. Imajući u vidu ovakvo ponašanje kao i činjenicu da A.H. koristi narkotike, a posebno nakon što je čuo za prijetnje koje su njemu i njegovoj porodici upućene u samoj policijskoj stanici, osjeća uznemirenje i strah da bi se prijetnje mogle obistiniti.

Iz iskaza svjedokinje F.B. datog u istražnom postupku- na zapisnik kod PS Živinice dana 04.08.2025. godine, između ostalog proizlazi da se njena kćerka razvela 2023. godine od A.H. Nakon razvoda Mldb.1  rođen ... godine povjeren je na staranje majci, dok je otac imao pravo viđati dijete svakog vikenda  i utorkom u mjesecu. Međutim, A.H. je prilikom  preuzimanja sina vrijeđao njenu kćerku, nju i njenog muža na vrlo ružan način, upućivao psovke i prijetnje što je kćerka prijavljivala policiji. Kćerka joj je rekla da joj je A.H. prijetio da će ih sve pobiti ako ona nađe drugog muškarca ako izlazi u grad, te njena kćerka zbog toga ne može da se slobodno kreće. A.H. je njoj i njenom mužu E.B. prijetio putem telefonskih poruka, govoreći da će im zapaliti kuću u T. i kuću u C. Nakon što je od strane  policijskih službenika u Živinicama upoznata da je A.H. u Policijskoj stanici dana 03.08.2025 godine  rekao da želi da mu se vrati sin, a ukoliko to policija ne učini da će uzeti pušku i sam to riješiti sa smrtnim ishodom, kod nje je to izazvalo strah za njen život i život njene kćerke i muža, zgrozila se na takve riječi i osjeća strah od mogućeg ishoda.

Iz prijave o događaju broj 3482  PS Živinice od 03.08.2025 godine, proističe da je  istog dana u 19,05 sati pristupio A.H. i prijavio bivšeg punca E.B. da ga je izazivao na svađu, dok je njegova bivša supruga L.B. prišla vozilom i udarila u njegovo vozilo nogom.

Iz službene zabilješke o postupanju po prijavi PU Živinice, PS Živinice od 03.08.2025. godine, proističe da je dana 03.08.2025 godine, oko 19,05 sati lično pristupio A.H. iz G.D. i prijavio  bivšeg punca iz C. što je istog dana oko 18,45 sati kada je došao da vrati majci svog Mldb.1. Punac je prema prijavi izazivao na svađu, dok je L.B., bivša supruga prišla njegovom vozilu i nogom udarila u njegovo vozilo. Postupajući po prijavi  policijski službenici obavili su razgovor sa A.H. koji izjavi da Mldb.1  vraća svake nedelje u 17,30 sati. Međutim, u zadnje vrijeme dijete plače prilikom vraćanja pošto ne želi da se vrati majci. Tog dana došlo je do svađe između njega, bivše supruge i njenog oca kada je L.B. nogom udarila u blatobran njegovog vozila. Međutim, dijete se rasplakalo od trenutka vraćanja zbog čega mu je krivo  jer dijete ne treba da prolazi kroz takve traume koje mu stvara majka. Nakon toga, A.H. je službenicima policije rekao: „želim da mi sad odete u K., te da dovedete moje dijete, jer ne želim da u ovakvom stanju bude kod nje, te ukoliko to ne uradite otići ću po pušku koju mi niste mogli naći u pretresu te ću ovo riješiti sa smrtnih ishodom da ovo ne bude kao u Gradačcu, nepoznat razlog ubistva hoću vašu izjavu da objavim u novinama, pa do to napravite“. Nakon toga, A.H. je lišen slobode, temeljom odredbe člana 146.st.1.tačka c) ZKP-a FBIH.

Na okolnosti sačinjavanja navedene službene zabilješke, saslušan je svjedok, policijski službenik E.M. na zapisnik od 04.08.2025 godine koji je istakao da je dana 03.08.2025 godine u PS Živinice obavljao poslove rukovodioca smjene  kada je u 19,05 sati u službene prostorije PS Živinice pristupio muškarac A.H. iz G.D. da bi prijavio bivšeg punca E.B. što je istog dana oko 18,45 sati u naselju C. izazivao na svađu a njegova bivša supruga L.B. je nogom udarila u njegovo vozilo. Povodom toga svjedok je kao rukovodilac smjene zadužio policijske službenika N.R. i J.M. da obave razgovor sa prijaviteljem, nakon čega su svjedoka upoznali da im je A.H. tom prilikom izjavio da ima pušku sa kojom će otići po svoje dijete, ne mareći za zakonske posljedice.

Policijski službenici J.M. i N.R. dana 04.08.2025 godine, su u svom iskazu saglasno izjavili da su dana 03.08.2025 godine oko 19,00 sati zaduženi da obave razgovor sa A.H. koji je pristupio u PS Živinice radi podnošenja prijave protiv bivše supruge L.B. i E.B., njenog oca, zbog verbalnog sukoba u vezi sa viđanjem mldb.djeteta. U tom razgovoru, povodom podnesene prijave A.H. je u više navrata  glasno izjavio da  traži od policije  da odu i dovedu njegovo dijete, jer ne želi da u onakom stanju bude kod majke, a ukoliko policajci to ne urade, on će otići po pušku koja nije pronađena u pretresu koji je vršen u njegovoj kući i stvar će riješiti sa smrtnim ishodom. Iste prilike svjedocima je rekao da njegovu izjavu treba objaviti u novinama, da ne bi kao što je to bilo u Gradačcu ostao nepoznat razlog ubistva.

Optuženi A.H. (tada svjedok) dao je dana 03.08.2025. godine izjavu na zapisnik u smislu odredbe člana 234. stav 2 ZKP F BIH koja je uzeta u cilju prikupljanja dokaza nakon što je A.H. pristupio u PS Živinice da bi usmeno prijavio L.B. i E.B.. A.H. izjavi da je, kada je ranije tog istog dana došao pred kuću svog bivšeg punca, E.B., došlo do svađe između njih dvojice  nakon što mu se E.B. počeo unositi u lice. Svjedok mu je tada poručio da će ga „ukopati na tom mjestu“ ako mu se još nekad obrati prilikom preuzimanja djeteta. Za to vrijeme njegova bivša supruga govorila je svjedoku da bi se on trebao bojati boga, iako je ta ista supruga u šestom mjesecu trudnoće kiretažom ubila dijete u sebi, pa se nakon toga pokrila, a prijetila je da će ubiti i drugo dijete a kojim je bila trudna, a i poslije poroda je prijetila da će ubiti i sebe i dijete. Osim toga svjedok je saznao i da njegov punac ima neprijavljeno oružje, što znači da bi njegov trogodišnji sin mogao doći u kontakt s tim oružjem. Zbog toga on strahuje za svoje dijete. Zato je odlučio doći u MUP Živinice da okonča taj proces „zakonski ili nezakonski“, i neće se pokajati. Dalje izjavi da je kod njega u kući rađen pretres (radi pronalaska narkotika), ali, nije pronađena njegova snajperska puška. Sa tom puškom on će otići u Kladanj da  riješi postupak zbog kršenja djetetovog života i neće se pokajati zbog smrtnog ishoda, ako policija i zakon ne riješe prava njegovog djeteta.

Ispitan u svojstvu optuženog kod KTTK dana 05.08.2025 godine, A.H. je istakao da on nikada nije tukao suprugu, a razlog svim ovim problemima je nekorektno ponašanje njegove supruge u vezi sa preuzimanjem njihovog zajedničkog sina. Inače je brak sa L.B. narušio njegovo psihičko zdravlje, pa on jako reaguje na sinovljeve izlive plača. Zbog narušenog psihičkog zdravlja uzima preporučenu terapiju propisanu od strane neuropsihijatra. Priznaje da je upućivao prijetnje  bivšoj supruzi i njenom ocu  tako što će ih objesiti za džamiju i zaklati ali to je govorio u ljutnji, a nije mislio ozbiljno, a sve je to zbog toga što izgubi kontrolu kada je  u pitanju nekorektan odnos prema njegovom djetetu, priznaje također da je supruzi uputio poruku  u kojoj navodi da je najbolje rješenje njena smrt, da će je strpati u bijele košulje, sve ih poubijati i razbacati po šumi, ali da ni to nije mislio ozbiljno. To se sve dešava zbog toga što ima postraumatski stres zbog toga braka, a okidač je uvijek stres koji doživljava dijete kada treba da se vrati majci.

Dana 03.08.2025 godine kada je vraćao dijete u C. prišao mu je punac i tražio da razgovaraju, to je došlo do svađe i tada je L.B. udarila nogom u autoo spominjući boga, a on joj opsovao boga. Te prilike nije zaprijetio E.B. da će ga ukopati na lice mjesta, nego mu je tu poruku uputio prije godinu dana. Nakon tog stresa u C. nije se dobro osjećao, brinuo se za dijete, i zbog toga je otišao u policijsku stanicu sa namjerom da zapravo prijavi sebe, da žrtvuje svoju slobodu da bi riješio pitanje svog djeteta koje pati.Tačno je da je rekao da će uzeti pušku  ukoliko policija ne riješi problem sa njegovim djetetom koje plače i da će se sve to završiti sa smrtnim ishodom, ali da on ustvari uopšte nema pušku, dok je na upit tužioca zašto je spominjao Gradačac i N.S., izjavio da nije znao ni šta govori i da mu je žao što je sebi to dozvolio. Kada je rekao da će sa puškom otići u Kladanj samo je htio da se prestane sa narušavanjem života i prava njegovog sina , a on ne želi nikome da oduzme život.

Iz nalaza i mišljenja vještaka neuropsihijatra dr. Vjekoslava Kovačević  i to optuženog . proizlazi mišljenje da su problemi nastali nakon razvoda sa suprugom, oni su svakodnevni, a vezani su za po njegovom viđenju za neadekvatan odgoj njihovog zajedničkog djeteta. Mišljenja sam da se radi o emocionalno nestabilnom poremećaju ličnosti (eksplozivna agresivna ličnost). Presudna je tendencija ka impulzivnim radnjama bez razmišljanja o posljedicama i sa uočljivom emocionalnom nestabilnosti, i izliv intenzivne ljutnje koji mogu dovesti do nasilja kontrolaimpulsa, plahovitost, brzo pražnjenje emocija, razdražljivost, česti napadi nasilnog i prijetećeg ponašanja,naročito kao reakcija na kritike od strane drugih. U konkretnom slučaju radi se i o poremećaju prilagodbe, a to je stanje koje nastaje kada osoba ne može da se prilagodi nekoj životnoj novonastaloj situaciji i koja uključuje promene u životu ili gubitak. Različiti stresni doživljaji ili teške životne situacije kao što su gubitak voljene osobe, kraj emocionalne veze ili braka. U konkretnom slučaju je došlo do poremećaja psihološke ravnoteže te poremećaja u ponašanju. U ovom slučaju je oštećeno funkcionisanje ove tri psihičke funkcije: emocija, volje  i nagona. Intelektualni i misaoni dijelovi ličnosti nisu uvijek u stanju da stave pod kontrolu ponašanje ovih osoba, uz to imaju karakteristiku da posjeduju nizak prag tolerancije na frustracije. Sve ovo dovodi do slabe kontrole impulsa što je jedan od preduslova kriminogenog ponašanja. Vještak je dao slijedeće zaključke:

1. Tempore expertisae: radi se o osobi prosječnih intelektualnih sposobnosti. Nema znakova teške duševne bolesti. Radi se o emocionalno nestabilnoj ličnosti sa poremećajem prilagodbe. Procesno je sposoban-sposoban da učestvuje u sudskom postupku. 

2. Temporae criminis: njegove sposobnosti za rasuđivanje i upravljanje postupcima su bitno smanjene, dakle on je bio bitno smanjene uračunjivosti a radi privremene duševne poremećenosti. 

Iz navedenih i gore analiziranih dokaza, proizlazi zaključak da je optuženi A.H. ugrozio sigurnost oštećenih većim brojem, opetovanih i upornih najozbiljnijih prijetnji smrću u periodu od najmanje godinu dana a u tim prijetnjama se čak opisuju načini na koji će oštećenima biti oduzet život, što predstavlja najteži mogući oblik krivičnog djela iz člana 183 stav 2 KZ FBiH. Prijetnje su, prema izjavi svjedoka – oštećenih L.B., E.B. i F.B., kod istih izazvale jak osjećaj ugroženosti, nesigurnosti i straha od smrti što je i objektivno realan strah s obzirom na sadržaj upućenih prijetnji a posebno činjenicu da je o izrečenim namjerama optuženi, na koncu upoznao i policijske službenike PS Živinice kojima je istakao da će otići po pušku, koja nije pronađena u pretresu koji je vršen u njegovoj kući, i stvar će riješiti sa smrtnim ishodom te da njegovu izjavu treba objaviti u novinama, da ne bi kao što je to bilo u Gradačcu ostao nepoznat razlog ubistva, koje riječi i postupanje optuženog dodatno daju težinu zaključku o ozbiljnosti njegovih prijetnji. 
Dakle, postoji dovoljno dokaza o krivici optuženog, odnosno ispunjeni su uslovi da sud prihvati izjavu o priznanju krivice optuženog za tačku 1 izreke presude.

Za tačke 2 i 3 izreke presude postoji dovoljno dokaza o krivici optuženog, odnosno ispunjeni su uslovi da sud prihvati izjavu o priznanju krivice optuženog i to slijedeći dokazi: nalaz i mišljenje vještaka kriminalističke struke Hajdarević Šahina, Kulina Bana broj 2, Lukavac, broj: 21/25 od 11.02.2025. godine sa plavom kovertom oblijepljenom plavom trakom sa oznakom „Evidence“, naredba za hemijsko vještačenje KTTK, broj: T03 0 KTA 0119152 24 od 20.01.2025. godine, izvještaj o izvršenom pretresanju osoba bez naredbe PU Kladanj OKP, broj: 08-06/15-1-966/24 od 28.06.2024. godine, zapisnik o dobrovoljnoj predaji predmeta PU Kladanj OKP, broj:08-06/15-1-41/24 od 28.06.2024. godine, potvrda o privremenom oduzimanju predmeta PU Kladanj OKP, broj:08-06/15-1-41/24 od 28.06.2024. godine, dopis KTTK, broj: T03 0 KTA 0119152 24 od dana 02.09.2024. godine upućen Općinskom sudu Živinice shodno članu 78 stav 3 ZKP FBiH i da se privremeno oduzeti predmeti pohrane u Kantonalnom tužilaštvu radi daljih vještačenja i naredba Općinskog suda u Živinicama broj 33 0 K 100607 24 Kpp od 09.09.2024.godine što se odnosi na tačku 2, te slijedeći dokazi za tačku 3: nalaz i mišljenje vještaka kriminalističke struke Hajdarević Šahina, Kulina Bana broj 2, Lukavac, broj: 50/25 od 21.02.2025. godine sa bijelom kovertom oblijepljenom plavom trakom sa oznakom „Evidence“, naredba za hemijsko vještačenje KTTK, broj: T03 0 KTA 0121683 24 od 05.02.2025. godine, izvještaj o izvršenom pretresanju osoba bez naredbe PU Živinice OKP, broj: 08-06/9-1-51/24 od 04.11.2024. godine, zapisnik o pretresanju osobe PU Živinice OKP, broj: 08-06/9-1-51/24 od 04.11.2024. godine, zapisnik o dobrovoljnoj predaji predmeta PU Živinice OKP, broj: 08-06/9-1-212/24 od 04.11.2024. godine, potvrda o privremenom oduzimanju predmeta PU Živinice OKP, broj: 08-06/9-1-212/24 od 04.11.2024. godine , fotodokumentacija MUP TK PU Živinice, OKP, Kriminalistička tehnika i KDZ broj 08-06/9-1-426/24 od 04.11.2024.godine, dopis KTTK, broj: T03 0 KTA 0121683 24 upućen Općinskom sudu Živinice shodno članu 78 stav 3 ZKP FBiH i da se privremeno oduzeti predmeti pohrane u Kantonalnom tužilaštvu radi daljih vještačenja i naredba Općinskog suda u Živinicama broj 33 0 K 101514 24 Kpp od 18.11.2024.godine.

Na osnovu ovih dokaza proizlazi da je kod optuženog pronađena materija za koju je utvrđeno da je kod optuženog pronađena psihotropna tvar Amfetamin, a Amfetamin je Listom opojnih droga, psihotropnih tvari, biljaka iz kojih se može dobiti opojna droga i prekursora proglašen za psihotropnu tvar i zaveden u Tabeli II-2 Liste psihotropnih tvari pod rednim brojem 1 (Službeni glasnik BiH, broj 8/06 od 07.02.2006. godine), što potvrđuje izjavu optuženog o njegovoj krivici za - produženo krivično djelo – Posjedovanje i omogućavanje uživanja opojnih droga – iz člana 239 stav 3 KZ FBiH.

Cijeneći dokaze optužbe u vezi sa priznanjem optuženog, sud je našao da su se u radnjama optuženog stekla sva obilježja predmetnih krivičnih djela.
Za produženo krivično djelo –  Ugrožavanje sigurnosti – iz člana 183 stav 2  KZ FBiH optuženi je postupao s direktnim umišljajem s obzirom da je u dužem vremenskom periodu, konstantno i u više navrata, upućivao ozbiljne prijetnje po život i zdravlje oštećenih, iako su mu ranije izricane zaštitne mjere zabrane prilaska žrtvi nasilja u skladu sa Zakonom o zaštiti od nasilja u porodici i nasilja prema ženama a koje zabrane je optuženi očigledno ignorisao, svjestan svog protivpravnog djelovanja što je i htio. 
Za produženo krivično djelo – Posjedovanje i omogućavanje uživanja opojnih droga – iz člana 239 stav 3 KZ FBiH optuženi je također postupao s direktnim umišljajem. On je bio svjestan i znao da se radi o psihotropnoj tvari i da je neovlašteno posjedovanje iste zabranjeno, što je i htio, ali je i pored navedenog kod sebe neovlašteno držao praškastu materiju koja sadrži psihotropnu tvar Amfetamin.
Sud nije našao okolnosti na strani optuženog koje bi uticale da optuženi u vrijeme izvršenja krivičnog djela nije mogao shvatiti značaj svoga djela ili da nije mogao upravljati svojim postupcima. 

Kako je optuženi u vrijeme izvršenja krivičnog djela bio bitno smanjeno uračunljiv za produženo krivično djelo iz tačke 1 i uračunljiv za produženo krivično djelo iz tačke 2 i 3, odnosno nije bio neuračunljiv za predmetna produžena krivična djela, i pri tome je postupao sa direktnim umišljajem, sud ga je oglasio krivim za izvršena produžena krivična djela.
Odlučujući o vrsti i visini krivično pravne sankcije sud je pošao od činjenice da je za izvršeno produženo krivično djelo –  Ugrožavanje sigurnosti – iz člana 183 stav 2  KZ FBiH propisana kazna zatvora od tri mjeseci do pet godina.

Prilikom odlučivanja o vrsti krivične sankcije sud je cijenio sve okolnosti u smislu člana 49 KZ FBiH.

Prilikom odmjeravanja kazne sud je cijenio da je predmetno krivično djelo učinjeno s direktnim umišljajem, da su se prijetnje odnosile na život odnosno da trebaju dovesti do smrti oštećenih što posebno dolazi do izražaja u pozivanju na ubistva koja je učinio N.S, okolnosti pod kojima je djelo učinjeno – prijetnje je upućivao i pred policijskim službenicima u PS Živinice, te je sud cijenio kao olakšavajuće okolnosti činjenice da je optuženi priznao izvršenje krivičnog djela, da je izrazio kajanje za učinjena krivična djela, da je u vrijeme izvršenja krivičnog djela bio bitno smanjeno uračunljiv radi privremene duševne poremećenosti, da nije osuđivan i da je otac jednog djeteta, te utvrdio kaznu zatvora u trajanju od 10 (deset) mjeseci jer je utvrđena kazna zatvora razmjerna stepenu krivice optuženog i društvenoj opasnosti navedenog produženog krivičnog djela u vezi sa nastupjelom posljedicom, te da će se istom postići svrha i cilj kažnjavanja iz člana 7 i 42 KZ FBiH, a radi generalne i specijalne prevencije krivičnih djela.
Odlučujući o vrsti i visini krivičnopravne sankcije za produženo krivično djelo – Posjedovanje i omogućavanje uživanja opojnih droga – iz člana 239 stav 3 KZ FBiH  sud je pošao od činjenice da je za izvršeno produženo krivično djelo propisana kazna zatvora do jedne godina.

Prilikom odlučivanja o vrsti krivične sankcije sud je cijenio sve okolnosti u smislu člana 49 KZ FBiH.
Prilikom odmjeravanja kazne sud je cijenio da je predmetno krivično djelo učinjeno s direktnim umišljajem, da je u dva slučaja kod optuženog pronađena psihotropna tvar Amfetamin, te je sud cijenio kao olakšavajuće okolnosti činjenice da je optuženi priznao izvršenje krivičnog djela, da je izrazio kajanje za učinjena krivična djela, da nije osuđivan i da je otac jednog djeteta, te utvrdio kaznu zatvora u trajanju od 3 (tri) mjeseca jer je utvrđena kazna zatvora razmjerna stepenu krivice optuženog i društvenoj opasnosti navedenog produženog krivičnog djela u vezi sa nastupjelom posljedicom, te da će se istom postići svrha i cilj kažnjavanja iz člana 7 i 42 KZ FBiH, a radi generalne i specijalne prevencije krivičnih djela.
Nakon što je utvrdio navedene kazne zatvora sud je optuženom na osnovu člana 54 stav 2 tačka b)  KZ FBiH izrekao jedinstvenu kaznu zatvora u trajanju od 1 (jedne) godine.
Na osnovu odredbe člana 57 stav 1 KZ FBiH, sud je odlučio da se u izrečenu kaznu zatvora optuženom uračunava vrijeme od 03.08.2025. godine od 22,00 sati - vrijeme lišenja slobode i vrijeme provedeno u pritvoru. Optuženi se ne nalazi u pritvoru na osnovu rješenja ovog suda broj 33 0 K 104925 25 K od 05.12.2025. godine, kojim je produžen pritvor najduže za 9 (devet) mjeseci nakon izricanja presude, računajući od dana izricanja presude 05.12.2025. godine, s tim da ako za to vrijeme ne bude izrečena drugostepena presuda kojom se prvostepena presuda preinačava ili potvrđuje, pritvor će se ukinuti i optuženi pustiti na slobodu, a ako u roku od devet mjeseci bude donesena drugostepena odluka kojom se prvostepena presuda ukida, pritvor može trajati najduže još jednu godinu od izricanja drugostepene odluke.
Na osnovu odredbe člana 202 stav 4 ZKP FBiH, optuženi je oslobađen obaveze plaćanja troškova krivičnog postupka i sudskog paušala s obzirom da se u pritvoru nalazi od 03.08.2025. godine, da mu je izrečena kazna zatvora u trajanju od jedne godine, jer bi plaćanjem troškova krivičnog postupka bilo dovedeno u pitanje izdržavanje optuženog i njegovog maloljetno djeteta koje je dužan da izdržava.
Na osnovu odredbe člana 239 stav 4 KZ FBiH od optuženog A.H. je oduzeta opojna droga i to: 0,333 grama praškaste materije bijele boje, 0,673 (0,031+0,017+0,348+0,277) grama praškaste materije i 0,284 grama praškaste materije bijele boje.

Oštećeni L.B., E.B. i F.B. su radi ostvarivanja imovinsko-pravnog zahtjeva u cijelosti upućeni na parnični postupak na osnovu odredbe člana 212 stav 3 ZKP FBiH. Oštećeni se nisu izjašnjavali o imovinsko-pravnom zahtjevu u istrazi, ali zbog priznanja krivice od strane optuženog u toku krivičnog postupka pred ovim sudom se nisu o istom izjašnjavali jer bi bilo neekomično da se radi njihovog izjašnjenja zakazuje ročište i na isto pozivaju.
Pouka o pravnom lijeku: 

Protiv ove presude dozvoljena je žalba Kantonalnom sudu u Tuzli putem ovog suda u roku od 15 dana od dana dostavljanja presude. Žalba se dostavlja u 4 istovjetna primjerka. 

           Zapisničar                                                                                   Sudija

          Samra Salkić
            
                                                 Adis Poljić

